Pärnu Kunstide Kool

Pärnu Kunstide Kool on Pärnu linnas asuv munitsipaalhuvikool, mis loodi 1. septembril 2020 Pärnu Kunstikooli ja Pärnu Kunstide Maja ühinemisel. Koolis on viis õppetooli: muusika, teater, tants, käsitöö ja kunst. Tegevused toimuvad kolmes õppehoones – Pühavaimu 8 (endine Pärnu Kunstide Maja) ja P. Kerese 3 (endine Pärnu Kunstikool) Pärnus ning Tõstamaa käsitöökeskuses Tõstamaal. Pärnu Kunstide Kool on Eesti Kunstikoolide Liidu, Eesti Muusikakoolide Liidu ja Eesti Huvikoolide Liidu liige.

Õppehooned

Pühavaimu 8 
Pühavaimu 8 õppehoones asus enne koolide ühinemist Pärnu Kunstide Maja, mille eelkäijaks oli omakorda 1. mail 1949 Kerese tänav 3 avatud Pärnu Pioneeridemaja. Esimeseks direktoriks oli Aksel Lants. Tema lahkudes olid maja direktoriteks Elfi Rull, Tamara Gavalova, Liidia Schants, Helga Hallmägi, Õie Vaarak ja Tiit Erm.

1986. aastal koliti kool Pühavaimu 8 ajaloolisse majja. Uhke hoone ehitas 1670. aastal Brandenburgist pärit ainus apteekrist bürgermeister Liivimaal, Samuel Christian Heno. Heno maja kõrvale ehitas 1674. aastal Franz Carl Steiner, kes oli raehärra ja hilisem bürgermeister omakorda maja, mille juurde kuulus ka linna vanim põlispuudega haljasala – Steineri aed. Üheks ansambliks liitis need kaks maja 1741. aastal kuulsa kaupmeeste dünastia alusepanija Hans Diedrich Schmidt. Aja jooksul on hoonet korduvalt ümberehitatud, näiteks on muudetud hoonete stiili baroksest klassitsistlikuks.

1989. aastal nimetati pioneeride maja ümber Pärnu Õpilasmajaks ja alates 1999. aastast kandis maja nime Pärnu Kunstide Maja. Aastate jooksul on majas tegutsenud väga kõrge tasemega huviringid ja kollektiivid. Viimaste hulka kuulub ka 1976. aastal loodud rahvamuusikaansambel Cantelo.

Kerese 3  

Kerese 3 õppehoones asus enne koolide ühinemist Pärnu Kunstikool, mis loodi 1980. aastal ja asus Raekülas, Lembitu tn. 1a. Kooli esimeseks direktoriks oli Peeter Somelar ja õppima võeti 60 õpilast. Esimesteks õpetajateks Leili Voll ja Maie Ird. Pärnu Kunstikool oli kuuendaks laste kunstikooliks vabariigis. 1985–86. aastal asus kool ajutistes ruumides Ringi tn. 10 ja 1988 koliti Kerese tn. 3. 2008. aastal pärast vana direktori pensionile minekut sai kooli uueks direktoriks kunstikooli õpetaja Kristel Kallau. Koolis on olnud õpetajateks: Peeter Somelar, Leili Voll, Maie Ird, Lembit Hansman, Maie Hansman, Aita Õunap, Mati Sutt, Uno Uibo, Galina Sooaru, Kirtsi Tuum, Rait Pärg, Ene Tapfer, Viljar Kõiv, Kaia Metsaalt, Piret Bergmann, Karin Tislar, Tiiu Leis. Kunstikoolil on palju nimekaid vilistlasi, kes on jätkanud professionaalset kunstnikukarjääri või olnud edukad teistel elualadel. Nii on Pärnu Kunstikooli vilistlased näiteks Flo Kasearu, Riho Luuse, Kärt Koosapoeg ja Kadi Kurema aga ka Marko Matvere, Kati Murutar, Leles Luhse ja Marianne Mikko. Kool on olnud oluline koostööpartner Pärnu linnale, üldhariduskoolidele ja teistele partneritele arendades laste- ja noorte kunstihuvihariduse valdkonda.

Tõstamaa 

7. veebruaril 2010 alustas Anu Randmaa eestvedamisel Tõstamaal lasteaia ruumides tegevust Tõstamaa Käsitöökeskus, mis pakkus käsitööringe nii lastele kui ka täiskasvanutele. Kooli tugevuseks on just rahvuslik, traditsiooniline Eesti käsitöö, selle õpetamine järjepidevuse toetamine. Samal aastal renoveeriti LEADER toetuse ja Tõstamaa valla toel käsitöökeskuse ruumid. Nelja esimese aasta jooksul soetati LEADER-toetuste ja kohaliku valla toel töövahendeid ja kujundati ringide toimimine traditsiooniliseks. 2012. aastal alustas tööd keraamikaring õpilastele, juhendajaks Heino Kriisa. 2013. aasta septembrist said keraamikaringid samas lasteaia majas omaette ruumid ja tunnid toimusid kahele vanuseastmele. 2014–2018 kevadeni juhendas keraamikaringe Karin Väli ning alates 2018. sügisest on õpetajaks Karin Vääna.

Alates 16. maist 2014 asutati käsitöökeskuse lasteringide baasil Tõstamaa Mõisa Huvikool. Õpetajateks Anu Randmaa ja Evelyn Piirme. Eesti Hariduse Infosüsteemis registreeriti käsitöö õppekava kahele vanuseastmele. Ühe vanuseastme õppekava hõlmas nelja õppeaastat. Tõstamaa Mõisa Huvikool töötas neli aastat, 2018. aasta kevadel olid huvikoolil esimesed lõpetajad. 2018. aasta sügisest alustasid Tõstamaa käsitöö- ja keraamikaringid tööd Pärnu Kunstikooli Tõstamaa majana, mis pakub mõlemal erialal ringe kolmele vanuserühmale.

Õppetoolid 
Pärnu Kunstide Koolis on viis õppetooli - muusika, kunst, tants, teater ja käsitöö.

Muusika 

Muusika õppetool pakub instrumendi-, solisti- ja ansambliõpet. Instrumendiõppes saab õppida viiulit (Pirgit Rea, Juri Potštar), vioolat (Juri Potštar), klarnetit ja saksofoni (Aivo Luhaoja), akordionit (Andrus Ostrov), flööti- ja plokkflööti (Marju Mäe), klaverit (Jelena Potštar, Eva Taul), kitarri (Üllar Kallau, Valeri Trahhatšjov), löökpille (Valeri Trahhatšjov), Teppo lõõtsa (Margus Luur) kannelt (Raili Käär) ja harfi (Tiinamai keskpaik). Solistiõpet pakub Aita kaaver, Anne Uusna, Varvara Jerilova ja Margrit Kitse Laulustuudio. Koolis tegutseb Evelin Mei ja Marika Pärki juhtimisel ka Poistekoor ja Poistekoori ettevalmistuskoor ning Margrit Kitse ja Aet Villi juhendamisel Mudilaskoor ja Neidudekoor. Ansambliõppe annab huvilistel võimaluse osaleda rahvamuusikaansamblis Cantelo. 4. - 8. aastastele mudilastele on mõeldud Lastestuudio Loovusring (Tiina Tõnismäe, Diane pani), kus on ühendatud muusika ja käelised tegevused. Muusikaõppetool asub Pühavaimu 8 õppehoones.

Kunst 
Kujutava kunsti õppetooli alla kuuluvad mitmeaastane süsteemne kunstiõpe, kunstiringid, ettevalmistus kunstikõrgkooli astumiseks, animatsiooni, fotograafia ja graafilise disaini ringid. Ringitegevusest saavad osa ka täiskasvanud õppijad. Peale õppekavapõhise töö korraldatakse festivale, töötube, kursusi ja kunstikonkursse. Nendest viimaste hulka kuulub ka 2008. aastal alustatud traditsiooniline Pärnu linna üldhariduskoolide kunstikonkurss. Kunsti õppetooli õppetegevus ja huviringid toimuvad valdavalt Kerese 3 õppehoones, kus õpetajateks on Kristel Pajos, Andres Adamson, Julia Toots, Riina Georg, Kirsti Tuum, Anne-Ly Raid, Svea Volmer, Ene Riso, Irina Konstantinova, Madli Pajos. Pühavaimu 8 õppehoones tegutseb Silvia Nõukase Kunstistuudio ja Anu Ojamaa Kunstistuudio. Lisaks toimuvad kunstiringid ka mitmes Pärnu üldhariduskoolis. Koostöös Teater Endlaga toimub teatris põhikooli ja gümnaasiumiealistele suunatud kostüümikujundus- ja stilistika ring (Maie Laik).

Tants 
Tantsuõpet pakub 1991.aastal tegutsemist alustanud Kersti Adamsoni Balletistuudio. Peo- ja sporttantsuõpet pakub Ants Lopsiku tantsuklubi MINIFOX ning Eliisa Abramova. Tantsu õppetool asub Pühavaimu 8 õppehoones.

Teater 
Teatriõpet pakub Rein Laose Teatristuudio, mis asub Pühavaimu 8 õppehoones.

Käsitöö 
Käsitöö õppetool asub Tõstamaa Käsitöö Keskuses Anu Randmaa juhtimisel. Käsitöö õppetool pakub rahvusliku käsitöö ja keraamika ringe.

Välislingid 
Pärnu Kunstide Kool

Eesti huvikoolid
Pärnu koolid